Začiatkom tohto roka sme boli v Nemecku, kde sme navštívili dve odborné výstavy. Pôvodný plán bol pozrieť si stavebnícku výstavu BAU v Mníchove, no pod jej dojmom a po zistení, že v Kolíne sa paralelne koná výstava dizajnu, sme si nemecký trip predĺžili. A dobre sme spravili. Najlepšie by bolo keby sme tu uviedli iba citoslovcia obdivu a nesnažili sa svoje zážitky dávať do plnovýznamových slov. Ale pár postrehov vám predsa len povieme.
Inovatívne riešenia
V Kolíne sa nám potvrdila jedna vec. Aj pri riešeniach zo skla je jednoznačným trendom minimalizmus a prepracovanosť na úrovni detailov. Rámy sú ešte menšie, ešte pevnejšie a celkový estetický dojem ešte lepší. Ideálnym stavom sú produkty bez viditeľných konštrukcií a to pri zachovaní ich funkčnosti, prípadne ich vylepšenia. Skvelým príkladom je kľučka s vlastným systémom. Celý mechanizmus zámku má schovaný v tele, vďaka čomu kľučka pôsobí nesmierne subtílne a nerušivo.
Veľa vecí je už vymyslených po technickej stránke, ale videli sme, že trendom je urobiť ich ešte zaujímavejšie. Hľadajú sa dizajnové riešenia a prepojenie komponentov z viacerých segmentov. Silný dojem na nás urobili aj zvukotesné sklenené steny, čo je akási obdoba akustických izolačných stien. Tie sú výborným riešením na pracoviská s veľkou premávkou osôb a hlučnosťou. Možno si nejaké otestujeme aj u nás v kanceláriách. Uvidíme.
Výnimočne dobre na nás zapôsobilo aj antireflexné sklo v interiéri. Nad jeho použitím vo vnútorných priestoroch sme doposiaľ neuvažovali, no pravdepodobne začneme.
Ľudský rozmer
Priame stretnutie s najnovšími dizajnovými a funkčnými riešeniami bolo pre nás vítaným impulzom. Nakoplo nás to a utvrdilo v tom, že má zmysel prinášať nové a nové riešenia. Mali sme možnosť získať kontakty na nových dodávateľov a nadviazať vzťahy s novými obchodnými partnermi. Taktiež sme si mohli "ochytať" a vyskúšať predstavované systémy a kovania na sklo, zistiť pevnosť použitého skla, vidieť ako sa presne novinky montujú, vyskúšať si spôsoby uchytenia.
Nie celá výstava však bola iba o dizajne a funkcionalitách. Bola najmä o ľudskom rozmere. Rovnako ako firmy na výstave v Kolíne, aj my sa okrem predaja produktov snažíme zákazníkom poradiť, nájsť vhodné riešenie alebo zvoliť vhodnú kombináciu materiálov. Dávame zákazníkom pridanú hodnotu, ktorá je ukrytá v spoločných otvorených rozhovoroch.